[pic] | COMISIA COMUNITĂŢILOR EUROPENE |

Bruxelles, 19.9.2007

COM(2007) 537 final

RAPORTUL COMISIEI CĂTRE CONSILIU

privind monitorizarea deciziilor de descărcarea de gestiune pentru anul 2005 (rezumat) - recomandările Consiliului {SEC(2007)1186}

CUPRINS

PREAMBUL 3

I. Recomandarea consiliului privind bugetul general 4

A) Introducere (documentul de lucru al Comisiei, punctele 1-4) 4

B) Declaraţia de asigurare (DAS) şi informaţiile justificative(documentul de lucru al Comisiei, punctele 5-6) 4

C) Controlul intern al Comisiei (documentul de lucru al Comisiei, punctele 7-9) 5

D) Gestiune bugetară (documentul de lucru al Comisiei, punctele 10-12) 5

E) Venituri (documentul de lucru al Comisiei, punctele 13-21) 5

F) Politica agricolă comună (documentul de lucru al comisiei, punctele 22-26) 6

G) Măsuri structurale (documentul de lucru al Comisiei, punctele 27-31) 7

H) Politici interne, inclusiv cercetarea(documentul de lucru al Comisiei, punctele 32-38) 7

I) Acţiuni externe (documentul de lucru al Comisiei, punctele 39-46) 8

J) Strategia de preaderare (documentul de lucru al Comisiei, punctele 47-52) 8

K) Cheltuieli administrative (documentul de lucru al Comisiei, punctele 53-62) 9

L) Instrumente financiare şi activităţi bancare(documentul de lucru al Comisiei, punctele 63-65) 9

II. Rapoartele speciale ale Curţii de Conturi(documentul de lucru al Comisiei, punctele 66-84) 9

III. Fondurile Europene de Dezvoltare(documentul de lucru al Comisiei, punctele 85-87) 10

PREAMBUL

În conformitate cu articolul 276 din Tratatul CE şi articolul 180 litera (b) din Tratatul Euratom, „Comisia depune toate eforturile pentru a da curs observaţiilor care însoţesc deciziile de descărcare şi celelalte observaţii ale Parlamentului European cu privire la executarea cheltuielilor, precum şi a comentariilor care însoţesc recomandările de descărcare adoptate de Consiliu. La cererea Parlamentului European sau a Consiliului, Comisia face un raport referitor la măsurile luate pe baza acestor observaţii şi comentarii şi, în special, cu privire la instrucţiunile date serviciilor însărcinate cu execuţia bugetară. Aceste rapoarte se transmit şi Curţii de Conturi”[1].

În consecinţă, Comisia a pregătit rapoarte de monitorizare care fac referire la recomandarea Consiliului din 27 februarie 2007 şi la rezoluţiile votate de Parlamentul European la 24 aprilie 2007. Prezentul raport de monitorizare abordează recomandările formulate de Consiliu privind descărcarea de gestiune pentru anul 2005. Un raport de monitorizare separat abordează recomandările formulate de Parlament privind descărcarea de gestiune pentru exerciţiul financiar 2005[2].

Rapoartelor de monitorizare rezumate care sunt publicate în toate limbile oficiale ale Uniunii Europene, li se adaugă documentele de lucru ale Comisiei care oferă răspunsuri detaliate la fiecare recomandare specifică, atât din partea Consiliului, cât şi a Parlamentului. Răspunsurile cuprind acţiuni pe care Comisia intenţionează să le întreprindă sau pe care le-a întreprins deja, precum şi recomandări pe care Comisia nu va putea sau nu poate să le urmeze. Datorită constrângerilor legate de traduceri, documentele de lucru detaliate sunt publicate în limbile engleză, franceză şi germană. Fiecare capitol al rapoartelor rezumate cuprinde trimiteri la numerele corespunzătoare ale recomandării din documentele de lucru.

În ceea ce priveşte descărcarea de gestiune pentru anul 2005, Comisia a identificat un total de 87 de recomandări care i-au fost adresate de către Consiliu. Comisia consideră că, în ceea ce priveşte 32 dintre recomandări, au fost luate deja măsurile necesare. Pentru alte 54 de recomandări, Comisia este de acord să ia măsurile recomandate de către Consiliu. În sfârşit, Comisia nu poate accepta una dintre recomandări şi, în consecinţă, nu va lua măsurile solicitate[3].

I. RECOMANDAREA CONSILIULUI PRIVIND BUGETUL GENERAL

A ) Introducere (documentul de lucru al Comisiei, punctele 1-4)

Comisia se declară pe deplin de acord cu Consiliul în ceea ce priveşte importanţa îmbunătăţirii în continuare a gestiunii financiare şi a asigurării unor controale corecte şi eficiente. Aceasta a furnizat, în iulie 2007, un tablou de bord intermediar privind punerea în aplicare a planului de acţiune pentru instituirea unui cadru de control intern integrat, iar un raport final privind aplicarea planului de acţiune va fi întocmit la începutul lui 2008. Raportul final va examina, în primul rând, impactul diferitelor acţiuni asupra asigurării şi va prezenta concluzii privind consolidarea viitoare a cadrului de control intern integrat.

Ţinând cont de experienţa dobândită, o serie de măsuri luate în temeiul planului de acţiune pentru instituirea unui cadru de control intern integrat au fost redefinite pentru a asigura un nou impuls pentru îmbunătăţirea asigurării, axându-se asupra gestiunii centralizate directe şi incluzând o examinare detaliată a echilibrului între cheltuieli, beneficii şi riscuri. Bazele cadrului de control intern integrat vor fi puse până la sfârşitul lui 2007, pentru a cunoaşte deja impactul aşteptat asupra asigurării.

În plus, sinteza anuală a realizărilor Comisiei privind gestiunea identifică punctele slabe în ceea ce priveşte conceperea şi funcţionarea sistemelor de control şi introduce acţiuni de remediere corespunzătoare, precum şi rapoarte privind punerea în aplicare a acestora. Raportul de sinteză din 2006 a impulsionat, de asemenea, elaborarea indicatorilor privind legalitatea şi corectitudinea operaţiunilor, pentru a sprijini asigurarea exprimată în rapoartele anuale de activitate. Aceşti indicatori vor deveni obligatorii începând cu rapoartele de activitate pentru anul 2007.

B ) Declaraţia de asigurare (DAS) şi informaţiile justificative (documentul de lucru al Comisiei, punctele 5-6)

În ceea ce priveşte conturile, Comisia a corectat, pe cât posibil, erorile care au fost identificate de către Curte cu ocazia auditului efectuat de aceasta în 2005. Comisia a examinat, de asemenea, aceste erori şi cauzele lor în momentul planificării şi realizării închiderii conturilor din 2006, încercând să evite reapariţia acestora.

Comisia va furniza Consiliului informaţii privind recuperările, inclusiv sumele recuperate de statele membre în temeiul gestiunii repartizate. Acestea se vor baza, în primul rând, pe extrase din raportul financiar al FEOGA, secţiunea Garantare, pe raportul anual privind punerea în aplicare a fondurilor structurale, precum şi pe observaţiile la situaţiile financiare finale din 2006.

Pentru informaţii privind măsurile adoptate în diferitele domenii de cheltuielilor, se vor vedea punctele de mai jos.

C) Controlul intern al Comisiei (documentul de lucru al Comisiei, punctele 7-9)

În conformitate cu recomandarea Consiliului, Comisia face în continuare eforturi pentru a îmbunătăţi gestiunea financiară. Prin planul său de acţiune pentru instituirea unui cadru de control intern integrat şi prin planurile de acţiune cuprinse în rapoartele anuale de activitate ale direcţiilor generale pentru anul 2006, care vizează remedierea punctelor slabe identificate, Comisia a stabilit o gamă de măsuri care urmează să fie luate în vederea îmbunătăţirii controlului şi a asigurării.

Comisia pune treptat în aplicare o prezentare mai bine structurată şi mai omogenă a sistemelor de control intern ale direcţiilor generale. În ceea ce priveşte raportul anual de activitate 2006, a fost elaborat un model concis pentru a garanta o prezentare coerentă a structurilor de control şi a surselor de asigurare. În timp, se aşteaptă ca modelul să îmbunătăţească cunoaşterea structurilor de control şi a surselor de asigurare şi să contribuie la punerea în evidenţă a punctelor slabe şi la definirea îmbunătăţirilor.

Structurile înfiinţate prin Reforma financiară, începând cu 2000, au fost în cea mai mare parte puse în aplicare, iar atingerea pe scară largă de către Comisie a unui nivel ridicat de conformitate cu cerinţele de bază ale standardelor de control intern au marcat începutul unei noi etape care vizează îmbunătăţirea eficacităţii sistemelor de control intern ale Comisiei. Activitatea a început în 2006 şi are drept obiectiv revizuirea standardelor de control intern, în vederea acordării unei atenţii sporite măsurării eficacităţii controlului intern.

D) Gestiune bugetară (documentul de lucru al Comisiei, punctele 10-12)

Comisia remarcă faptul că îmbunătăţirea înregistrată în gestiunea bugetului în 2005 a fost salutată de către Consiliu. Aceasta consideră că sporirea angajamentelor în curs în anul 2005, în special privind fondurile structurale, a fost neprevăzută. Aceasta s-a datorat, în cea mai mare parte, creşterii însemnate a angajamentelor în favoarea ţărilor UE-10 (cu respectarea criteriilor de la Copenhaga), în timp ce plăţile efectuate pentru aceste programe şi proiecte au fost încă relativ reduse în faza iniţială a acestora. Plăţile în favoarea programelor UE-15 au crescut din nou în anul 2005. Faptul că nivelul deblocărilor rămâne de asemenea limitat, denotă că regla n+2 încurajează în mod puternic statele membre să se asigure că punerea în aplicare se face într-un ritm suficient de ridicat.

La fel ca şi Consiliul, Comisia acordă o importanţă sporită adoptării rapide a programului pentru perioada 2007-2013 şi prezintă Consiliului, în mod regulat, rapoarte cu privire la această chestiune. Previziunile şi întocmirea bugetului sunt monitorizate în mod regulat pe parcursul anului. Instrumentul de alertă pentru previziunile bugetare instituit în 2006 contribuie la buna gestiune a bugetului.

E ) Venituri (documentul de lucru al Comisiei, punctele 13-21)

La fel ca şi Consiliul, Comisia salută considerarea, din nou, de către Curte, în 2005, a rezultatelor generale ca fiind satisfăcătoare în ceea ce priveşte fiabilitatea conturilor, precum şi legalitatea şi conformitatea tranzacţiilor aferente veniturilor.

Solicitarea Consiliului privind efectuarea unei analize generale a costurilor globale, pentru Comunitate şi statele membre, din punct de vedere administrativ, precum şi de gestiune şi de control, atât ale sistemului tradiţional, cât şi ale sistemului de resurse proprii TVA, este examinată în prezent de către Comisie, în special în ceea ce priveşte abordarea care va furniza, în modul cel mai eficient din punct de vedere al costurilor, datele fiabile şi comparabile necesare în vederea realizării unei evaluări semnificative.

În ceea ce priveşte resursele proprii tradiţionale, Comisia examinează fezabilitatea oferirii mai multor orientări privind procedurile actuale legate de utilizarea sistemului de conturi de tip B în statele membre şi de condiţiile de bază care trebuie îndeplinite de către statele membre în momentul realizării echilibrului între protecţia intereselor financiare comunitare şi facilitarea comerţului. Comisia ia, de asemenea, măsurile necesare în vederea îmbunătăţirii sistemelor de tratare a cazurilor de asistenţă reciprocă.

Comisia continuă discuţiile cu statele membre în cadrul Comitetului consultativ privind resursele proprii în legătură cu rezervele provenind din TVA şi impactul acestora. În ceea ce priveşte resursa VNB, Comisia va realiza o verificare mai directă a agregatelor naţionale selecţionate, în sensul indicat de către Curte în timpul rundei 2007-2009 a misiunilor de verificare a VNB şi va încuraja în continuare cele mai bune practici privind compilarea contabilităţilor naţionale prin intermediul Comitetului VNB. Comisia va prezenta o propunere privind includerea serviciilor de intermediere financiară măsurate indirect (SIFMI) alocate, în VNB, în vederea obţinerii de resurse proprii, atunci când va considera că toate statele membre pot pune în aplicare această ajustare într-un mod uniform. Acest lucru se aşteaptă a fi realizat în 2008.

F) Politica agricolă comună (documentul de lucru al comisiei, punctele 22-26)

Comisia face în continuare eforturi pentru a monitoriza aplicarea completă şi corectă a sistemului integrat de administrare şi control (SIAC) în toate statele membre. În cazul existenţei unor neregularităţi, Comisia va impune, fără ezitare, corecţii financiare.

Comisia a examinat neregularităţile identificate în sectorul uleiului de măsline, iar procedurile de verificare a conturilor sunt în curs. Cea mai mare parte a producţiei de ulei de măsline a fost integrată în sistemul de plăţi unice. În consecinţă, ajutoarele nu mai sunt plătite în temeiul cantităţii produse, ci se bazează pe suprafaţă şi sunt controlate în cadrul SIAC. Acest lucru ar trebui să reducă în mod semnificativ orice risc de eroare.

În legătură cu dezvoltarea rurală, Comisia a luat deja măsurile recomandate în vederea rectificării deficienţelor identificate. În ceea ce priveşte instrumentul temporar de dezvoltare rurală pentru unele noi state membre, serviciile Comisiei vor prezenta Comitetului pentru fondurile agricole un document de lucru, prin care invită noile state membre să finalizeze punerea în aplicare a acestor programe până la 16 octombrie 2007, pentru a putea trece la închiderea definitivă a programului în 2008, pe baza deciziilor privind verificarea conturilor din 2007.

G ) Măsuri structurale (documentul de lucru al Comisiei, punctele 27-31)

Comisia ia măsurile recomandate de către Consiliu. În ceea ce priveşte perioada cadrului financiar 2007-2013, o serie de schimbări ar trebui să reducă sarcina administrativă asociată cheltuielilor structurale. Statele membre stabilesc în principal condiţiile de eligibilitate, iar, în ceea ce priveşte programele mai mici cu un procent mai mare de finanţare naţională, acestea pot aplica, în unele cazuri, cerinţele şi procedurile naţionale, în locul cerinţelor şi procedurilor UE. În acelaşi timp, cadrul de control şi capacitatea Comisiei de a supraveghea funcţionarea acestuia sunt consolidate prin noi elemente, cum ar fi o evaluare ex ante privind conformitatea sistemelor naţionale, care urmează să fie furnizate de către statele membre înainte de începerea plăţilor intermediare şi un aviz privind auditul anual furnizat de autoritatea de audit.

Comisia susţine principiul potrivit căruia controalele trebuie să fie proporţionale cu riscurile şi costurile implicate. În consecinţă, ca parte la planul de acţiune pentru instituirea unui cadru de control intern integrat [COM(2006)9 şi COM(2007)86], aceasta evaluează costul controalelor în fondurile structurale prin intermediul unui studiu. Comisia solicită, de asemenea, statelor membre să furnizeze informaţii periodice privind ratele de eroare descoperite în activitatea lor de audit, acestea constituind un indicator al riscului. Datele obţinute vor contribui la clarificarea legăturii dintre costurile şi beneficiile controalelor şi la realizarea unui echilibru mai bun. Cooperarea dintre Comisie şi statele membre se dezvoltă în continuare în domeniile raportării, împărtăşirii rezultatelor de audit şi armonizării standardelor de audit. Această dezvoltare pe termen lung a fost din nou impulsionată prin planul de acţiune şi legislaţia pentru perioada 2007-2013.

În 2006, Comisia a elaborat orientări referitoare la încheierea programelor care beneficiază de fondurile structurale 2000-2006 [C(2006)3424] şi, în scurt timp, va face acelaşi lucru şi în ceea ce priveşte încheierea proiectelor care beneficiază de fondurile de coeziune pentru aceiaşi perioadă. În 2006, aceasta a elaborat, de asemenea, documente care stabilesc bunele practici în ceea ce priveşte verificările de gestiune şi controalele realizate de autoritatea de plată înaintea certificării cheltuielilor.

În 2006, Comisia a elaborat o notă explicativă privind informaţiile referitoare la recuperările şi corecţiile financiare pe care statele membre urmează să le furnizeze, iar la începutul lui 2007 aceasta a solicitat tuturor statelor membre să furnizeze informaţii complete privind recuperările, retragerile şi recuperările în curs pentru 2006, precum şi cumulativ pentru întreaga perioadă 2000-2006. Comisia primeşte informaţiile şi intenţionează să le sintetizeze într-un raport care urmează să fie prezentat în toamna lui 2007.

H ) Politici interne, inclusiv cercetarea (documentul de lucru al Comisiei, punctele 32-38)

Comisia împărtăşeşte pe deplin îngrijorarea exprimată de Consiliu privind punctele slabe identificate de Curtea de Conturi. Aceasta continuă să îşi îmbunătăţească sistemele de control în contextul planului de acţiune pentru instituirea unui cadru de control intern integrat. În domeniul cercetării a fost introdusă o abordare multianuală pentru a atenua riscurile inerente rambursării costurilor supraestimate, inclusiv o creştere substanţială a numărului de audituri ex-post şi consolidarea sistemului de certificare a auditului. În plus, au fost elaborate „proceduri convenite” pentru a furniza un set de proceduri obligatorii pentru certificatele referitoare la situaţiile financiare şi pentru certificatele privind metodologia descrisă în modelul acordului de subvenţionare în cadrul celui de-al şaptelea Program-cadru pentru cercetare (PC7). Se aşteaptă ca aceste acţiuni să ducă la o reducere a ratelor de eroare, prin intermediul unei mai bune preveniri, depistări şi rectificări.

În contextul PC7 s-au luat, de asemenea, măsuri pentru a simplifica normele privind rambursarea costurilor, inclusiv utilizarea sumelor forfetare pentru ţările partenere în materie de cooperare internaţională, în cadrul acordurilor de subvenţionare a acţiunilor indirecte. Cerinţele privind contabilizarea timpului folosit de cercetători sunt prevăzute, în mod clar, în termenii de referinţă ai certificatelor privind situaţiile financiare şi metodologia, anexaţi la acordul de subvenţionare, şi trebuie certificate de către auditori. Comisia a publicat în 2007, de asemenea, orientări pentru beneficiari.

În ceea ce priveşte agenţiile naţionale, deciziile de instituire a noii generaţii de programe în domeniile educaţiei, formării profesionale şi tineretului asigură un set cuprinzător de controale şi verificări privind respectarea procedurilor şi mecanismelor de control intern, pentru a garanta şi verifica corectitudinea şi legalitatea operaţiunilor, precum şi veridicitatea şi eligibilitatea activităţilor.

I ) Acţiuni externe (documentul de lucru al Comisiei, punctele 39-46)

În conformitate cu recomandarea Consiliului, Comisia continuă să îmbunătăţească funcţionarea auditurilor interne şi externe, a raportării de gestiune şi a sistemelor de monitorizare şi de control. Comisia depune eforturi în vederea consolidării în continuare a analizei actuale a riscului şi a realizării unei comunicări mai bune cu privire la fundamentul acestei analize. Aceasta este conştientă de riscurile apărute la nivelul organizatoric al punerii în aplicare a proiectului şi a luat o serie de măsuri în ultimii ani pentru a atenua efectele potenţiale ale acestora. Acestea cuprind utilizarea şi îmbunătăţirea dispoziţiilor privind contractele standard. La începutul lui 2006, de exemplu, au fost revizuite modelele de contracte de subvenţionare şi de prestări de servicii care prevăd un preţ unitar. Acestea cuprind, în prezent, termeni de referinţă standard pentru auditorii care realizează verificările cheltuielilor care urmează să fie prezentate de către beneficiarii fondurilor comunitare înainte de efectuarea plăţilor finale. Aceşti noi termeni de referinţă au fost revizuiţi, astfel încât să consolideze verificarea conformităţii faţă de condiţiile contractului, inclusiv cele privind procedurile de achiziţii publice. Sistemul comun de informaţii RELEX (CRIS) al EuropeAid permite realizarea de analize relevante, inclusiv în funcţie de tipul organizaţiei care asigură punerea în aplicare sau de modul de gestiune. Sistemul este îmbunătăţit în mod constant, în funcţie de evoluţia nevoilor de gestiune.

J ) Strategia de preaderare (documentul de lucru al Comisiei, punctele 47-52)

În conformitate cu recomandarea Consiliului, Comisia va continua să monitorizeze îndeaproape funcţionarea eficientă a sistemelor naţionale de monitorizare şi de control în ceea ce priveşte cheltuielile cu programele finanţate în cadrul strategiei de preaderare, în special în cadrul agenţiilor de plată SAPARD/IPARD. În cadrul programului Phare, Comisia a luat măsuri pentru a clarifica eligibilitatea cheltuielilor cu TVA-ul şi a primit şi procesat majoritatea declaraţiilor finale ale autorităţilor naţionale. Comisia împărtăşeşte regretul Consiliului privind întârzierile în procesul de acreditare al sistemului extins de informare descentralizată (Extended Decentralised Information System - EDIS) pentru Phare şi ISPA. Cu toate acestea, Comisia a trebuit să insiste pentru ca structurile naţionale administrative să fie îmbunătăţite înaintea de a se acorda EDIS, pentru a garanta buna gestiune financiară a fondurilor.

K ) Cheltuieli administrative (documentul de lucru al Comisiei, punctele 53-62)

Comisia a luat act de recomandările Consiliului privind cheltuielile administrative. În ceea ce priveşte NAP (noul sistem privind statele de plată – „New Payroll System”), toate rapoartele sunt puse la dispoziţia, la cerere, a fiecărui ordonator de credite, însă rămâne la aprecierea ordonatorilor de credite din fiecare instituţie să definească propriul set de controale. PMO efectuează propriile controale, inclusiv unele controale ex-post, iar, ţinând cont de experienţa din anii anteriori, acesta consideră că verificările curente sunt suficiente şi nu prevede, în acest stadiu, consolidarea în continuare a controalelor sale ex-post. În ceea ce priveşte rambursarea costurilor de misiune, Ghidul privind delegaţiile - normele interne adoptate de Comisie care reglementează delegaţiile efectuate de către personal - este în prezent revizuit pentru a lua în considerare în mod corespunzător observaţiile Curţii. Adoptarea noilor norme este programată la începutul lui 2008.

La acest capitol, Consiliul a inclus, de asemenea, recomandări privind agenţiile de reglementare. Comisia împărtăşeşte preocuparea privind buna guvernare şi o mai bună reglementare a agenţiilor, exprimată atât de Consiliu, cât şi de Parlamentul European. Aceasta consideră că adoptarea proiectului de acord inter-instituţional privind cadrul de funcţionare al agenţiilor europene de reglementare [COM(2005)59] poate să contribuie în mod semnificativ la abordarea problemelor apărute, precum evaluarea impactului, analiza costuri-beneficii, evaluarea şi raportarea anuală. În consecinţă, Comisia speră ca şi Consiliul să poată face progrese suplimentare, în viitorul apropiat, în ceea ce priveşte această problemă importantă. Respectând pe deplin autonomia agenţiilor de reglementare, Comisia continuă, între timp, să le ofere orientări detaliate şi sprijin. Acordurile privind nivelul serviciilor, elaborate împreună cu numeroase agenţii de reglementare în 2006, în diferite domenii ale administraţiei şi formării profesionale[4], constituie un exemplu important în acest sens. În conformitate cu recomandarea Consiliului, Comisia a prezentat, pentru prima dată, cu ocazia elaborării proiectului preliminar de buget pentru exerciţiul financiar 2008, un document de ansamblu privind agenţiile. Comisia s-a angajat, de asemenea, să furnizeze o meta-evaluare a agenţiilor descentralizate existente.

L ) Instrumente financiare şi activităţi bancare (documentul de lucru al Comisiei, punctele 63-65)

Comisia ia măsurile necesare pentru a pune în aplicare recomandările Consiliului privind gestionarea, monitorizarea şi încheierea programelor referitoare la operaţiunile financiare, ca de exemplu MEDIA II şi ECIP, precum şi pentru a încerca să rezolve restanţele legate de programele de cercetare din sectorul cărbunelui. În plus, la 16 ianuarie 2007 a fost semnat un acord tripartit revizuit între Curtea de Conturi, Fondul European de Investiţii şi Comisie.

II. RAPOARTELE SPECIALE ALE CURţII DE CONTURI (DOCUMENTUL DE LUCRU AL COMISIEI, PUNCTELE 66-84)

Consiliul a prezentat Comisiei o serie de recomandări privind rapoartele speciale publicate de Curtea de Conturi în 2005 şi 2006. Răspunsurile Comisiei la aceste recomandări pot fi găsite în documentul de lucru al Comisiei (punctele 66-84).

III. FONDURILE EUROPENE DE DEZVOLTARE (DOCUMENTUL DE LUCRU AL COMISIEI, PUNCTELE 85-87)

Comisia a luat act de recomandările Consiliului privind Fondurile Europene de Dezvoltare. Principalele sisteme de monitorizare şi de control ale Comisiei au fost îmbunătăţite permanent în ultimii ani, printre altele pe baza recomandărilor făcute de către Curte. Se vor face îmbunătăţiri suplimentare în temeiul planului de acţiune al Comisiei „pentru instituirea unui cadru de control intern integrat”, care are vizează să remedieze principalele lacune detectate în cadrul de control. Acesta include oficializarea şi armonizarea prezentării strategiilor de control intern, scopul acestora fiind de a oferi o viziune de ansamblu asupra fluxului controlului intern şi al lanţului de responsabilizare aferent şi de a documenta modul de abordare a riscurilor asociate. În ceea ce priveşte raportul de gestiune financiară FED, Comisia a abordat în raportul din 2006 problemele ridicate de către Consiliu.

* * *

[1] A se vedea, de asemenea, articolul 147 din regulamentul financiar aplicabil bugetului general.

[2] Descărcarea de gestiune pentru bugetul general pe anul 2005, descărcarea de gestiune pentru FED pe anul 2005, descărcarea de gestiune pentru agenţii pe anul 2005.

[3] A se vedea recomandarea nr. 62.

[4] A se vedea, de asemenea, celelalte exemple menţionate la punctul 56 din documentul de lucru.